Pypleiding en rioolwerke vir Bloemhof, Schweizer vorderLindiwe Sisulu (Foto: Chantall Presence/ANA) Daar was goeie nuus in die parlement gister vir inwoners van Bloemhof, Schweizer-Reneke en omgewing in Noordwes. Die minister van menslike nedersettings, water en sanitasie, Lindiwe Sisulu, het ŉ aankondiging gedoen oor vordering met belangrike nuwe infrastruktuur in die gebied. Sy het geantwoord op ŉ vraag van Isaac Seitlholo, DA-LP, oor die vordering met die nuwe rioolwerke by Bloemhof en die pypleiding tussen Bloemhof en Schweizer-Reneke. Volgens Sisulu is die rioolwerke 89% voltooi en wat die pypleiding van 60 km tussen die twee dorpe betref, is haar departement tans besig met die eerste fase van 11 km. Die rioolwerke behoort teen Desember vanjaar voltooi te wees. Desember is ook die teikendatum vir die voltooiing van die 11 km lange eerste fase van die pypleiding. Sisulu sê die hele projek behoort teen Desember aanstaande jaar te begin funksioneer. Die koste van die rioolwerke is sowat R120 miljoen, en die koste van die pypleiding beloop sowat R278 miljoen.